《客有诵袁蒙斋得雨酬倡之什辄赓元韵志喜也呈虚斋使君 其三》
宋代·郑清之

豢龙作醢龙吞声，天公愦愦迷雨晴。玉脂泣烹足媚妩，苦酒五色生光明。

龙虽神物畏馋吻，携朋去作天田耕。稚禾婉婉鱼薧立，高原庚庚龟兆横。

汉家燮调岂无术，阴阳纵闭归董生。□□□□□□□，□□□□□□□。

我贫自笑一瓢许，瓶粟屡空惭釜与。彭泽曾无种秫资，沂水聊助咏雩舞。

颇怪吹云读风讼，浪愁淅米翻危语。清时何事弘羊烹，善政端无宁虎乳。

仁人拯溺非姑徐，亟挽天汉如决渠。我知造物识君意，十日一雨焉取馀。

愿君展此作霖手，苏民旱徙扶黄初。在在京坻赋高廪，坐令歌颂销欷歔。

病坡作计羹玉糁，辟谷宁羡黄石书。

作者简介：郑清之（1176—1251）南宋大臣。初名燮，字德源、文叔，别号安晚，庆元道鄞县（今浙江宁波）人。嘉泰二年进士及第。历官光禄大夫，左、右丞相，太傅，卫国公（齐国公）等。淳祐末年，元兵大举侵宋，郑清之进十龟元吉箴劝帝励精图治，未能实施，而后退仕隐居，諡忠定，著有《安晚集》六十卷。